《奉次韩景昭县尹移文封赠感梦二亲之作》
明代·林弼

大钧播群品，亭毒一元气。人得秀而灵，中立配天地。

眷惟异禽秀，实由识伦纪。笃孝尽子职，立爱自亲始。

罔极终身慕，不忘永心矢。韩侯圣贤学，魏公忠孝裔。

粤自英妙年，已与流辈异。显扬企前修，继述念先世。

家声振有期，书泽流未已。一官岂禄择，十年为亲仕。

甘旨幸父存，髫龀悲母逝。得母谅已难，事父当不易。

过庭习诗礼，淑乡敦德义。善行遵圣经，嘉言徵信史。

东隅光莫驻，西山景何恃。空兴风木哀，不逮菽水味。

古来忠孝门，多出忠义士。惟理所可为，虽身不暇计。

击楫祖逖誓，揽辔范滂志。赤心但守一，素节讵移二。

驿骑方南归，鹭车亦东指。香红汎莲幕，新绿近榆里。

人钦乔神君，职优习凿齿。宰邑应时需，亲庭思日侍。

我殽既有嘉，我酒亦云旨。莫能养亲生，曷以慰亲死。

邑令得疏封，天朝有常制。纡朱秩亦卑，焚黄情愈至。

吾亲苟与荣，此官殆将弃。白日书赠文，孤云凝远睇。

莱堂痛椿萱，邓林惭杞梓。子心一何悲，亲魂端可致。

清梦绕庭闱，薄宦忘边鄙。恍若称寿觞，惚如奉盥器。

怡愉接父颜，慈柔见母氏。应效婴儿啼，犹作斑斓戏。

觉来忧思集，凄然霜露履。精神信交孚，感召乃若此。

作诗载纪哀，临风几挥涕。我生在膝下，亦有显亲意。

未能潘舆奉，仅得毛檄喜。秋雨洒泉扃，母魄已深闭。

春风蔼家塾，父训幸闻礼。诗篇诵一再，心目顿清泚。

朝盘欲忘餐，夜枕悄无寐。脩名曾未立，世味空复嗜。

振后以光前，在此不在彼。既无致身术，曷尽为子理。

遗经绝编韦，淡墨虚榜纸。青云孰唾手，清泉思洗耳。

羡公孝有初，生得奉滫瀡。羡公孝有终，死得三鼎祭。

锡类美颍人，全归善曾子。忠孝岂两途，君亲如一事。

大纲久沦斁，颓风政披靡。愿言力扶植，庶以起衰替。

千秋万岁名，无愧贤与智。

作者简介：林弼，（约公元一三六o年前后在世）一名唐臣，字元凯，龙溪人。元至正戊子年（至正八年，1348）进士，先为漳州路知事。明初以儒士修礼乐书，授吏部主事，后任登州（今山东烟台牟平）知府。